На основу члана 37. став 1. тачка 7) Статута Града Ниша ("Службени лист Града Ниша", број 88/2008, 143/2016 и 18/2019),

Скупштина Града Ниша, на седници од \_\_\_\_\_\_\_\_\_\_\_\_ године, доноси

**ОДЛУКУ О ИЗМЕНАМА**

**ОДЛУКЕ О КОМУНАЛНОМ РЕДУ**

**Члан 1.**

У Oдлуци о комуналном реду ("Службени лист Града Ниша", брoj 12/2020-пречишћен текст и 80/2020), члан 11. мења се и гласи:

"Члан 11.

“Мурали, у смислу ове одлуке, јесу ликовна дела некомерцијалне садржине, која се осликавају на спољним деловима зграда и објектима јавне намене, у циљу стварања и развоја културног амбијента и естетског изгледа Града.

Осликавање мурала на спољним деловима зграда и објектима јавне намене може се вршити на основу одобрења Градске управе за друштвене делатности. Поступак издавања одобрења покреће се захтевом који подноси правно лице, предузетник или физичко лице. Пре одлучивања о захтеву, Градска управа за друштвене делатности, прибавља мишљење Савета за културно стваралаштво.

За добијање одобрења из става 3. овог члана, потребна је сагласност власника, односно корисника зграде или скупштине стамбене заједнице, односно објекта јавне намене, као и сагласност Завода за заштиту споменика културе, у случају кад се мурал осликава на спољним деловима зграде која представља културно добро, односно споменик културе.

Ближи услови за осликавање мурала на спољним деловима зграде, као и на објектима јавне намене, уређују се посебним актом Градске управе за друштвене делатности.”

**Члан 2.**

У члану 38. речи: „Градске управе града Ниша - секретаријата надлежног за комуналне делатности, енергетику и саобраћај и секретаријата надлежног за послове планирања и изградње“ замењују се речима: „Градске управе за комуналне делатности и инспекцијске послове и Градске управе за грађевинарство“.

**Члан 3.**

У члану 42., 44., 46., 47., 51., 53. и 54. речи: „Градске управе града Ниша - секретаријата надлежног за послове саобраћаја“ замењују се речима: „Градске управе за комуналне делатности и инспекцијске послове“, а речи: “Градске управе града Ниша - секретаријата надлежног за послове планирања и изградње“ замењују се речима: „Градске управе за грађевинарство“.

**Члан 4.**

У члану 48. и 57. речи: “Градска управа града Ниша - секретаријат надлежан за послове планирања и изградње“ замењују се речима: „Градска управа за грађевинарство“.

**Члан 5.**

У члану 49. речи: “ Градска управа града Ниша - секретаријат надлежан за послове планирања и изградње“ замењују се речима: „Градска управа за грађевинарство“, а речи: “Градске управе града Ниша - секретаријата надлежног за послове саобраћаја“ замењују се речима: „Градске управе за комуналне делатности и инспекцијске послове“.

**Члан 6.**

У члану 50. речи: “Градска управа града Ниша - секретаријат надлежан за послове саобраћаја“ замењују се речима: „Градска управа за комуналне делатности и инспекцијске послове“.

**Члан 7.**

У члану 52. ставови 3. и 4. мењају се и гласе:

„Часовник из става 1. овог члана поставља се на основу одобрења Градске управе за комуналне делатности и инспекцијске послове, а на захтев заинтересованог лица.

Одобрење из става 3. овог члана издаје се по претходно прибављеној сагласности Градске управе за грађевинарство, односно надлежног завода за заштиту културних добара када се часовник поставља на згради која је утврђена за културно добро, односно која ужива претходну заштиту или се налази у просторној културно-историјској целини, односно целини која ужива претходну заштиту.“

**Члан 8.**

У члану 81. речи: „Градска управа града Ниша - секретаријат надлежан за комуналне делатности“ замењују се речима: „Градска управа за комуналне делатности и инспекцијске послове“, реч: “Комунално-полицијске“ замењује се речима: „Послове комуналне милиције“, а реч: „полиција“ замењује се речју: “милиција“ у одговарајућем падежу.

**Члан 9.**

У члану 84. речи: „комунално-полицијских послова“ замењује се речима: „послова комуналне милиције“, а реч: „полицајац“ замењује се речју: “милиционар“.

**Члан 10.**

У члану 85. реч: „полицајац“ замењује се речју: “милиционар“, а реч: „полиција“ замењује се речју: “милиција“, у одговарајућем падежу.

**Члан 11.**

У члану 91. реч: „полицајац“ замењује се речју: “милиционар“.

**Члан 12.**

Овлашћује се Градска управа за органе града и грађанска стања да сачини и објави пречишћен текст Одлуке о комуналном реду.

**Члан 13.**

Ова Одлука ступа на снагу осмог дана од дана објављивања у "Службеном листу Града Ниша".

Број: \_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_. године

**СКУПШТИНА ГРАДА НИША**

ПРЕДСЕДНИК

др Бобан Џунић

О б р а з л о ж е њ е

Правни основ за доношење Одлуке о изменама Одлуке о комуналном реду дефинисан је чланом 37. став 1. тачка 7) Статута Града Ниша ("Службени лист Града Ниша", број 88/2008, 143/2016 и 18/2019), који прописује да Скупштина Града доноси прописе и друге опште акте.

Измени Одлуке о комуналном реду приступило се сагласно иницијативи Главног урбанисте Града Ниша, у циљу дефинисања процедуре прибављања сагласности за осликавања мурала, уз учешће стручних лица.

С тим у вези, Одлуком о изменама Одлуке о комуналном реду дефинише се надлежност Градске управе за друштвене делатности, за давање одобрења за осликавање мурала, по претходно прибављеном мишљењу Савета за културно стваралаштво, који именује Градоначелник из реда стручних лица из области уметности, архитектуре, права и слично.

Одлуком се дефинише обавеза прибављања сагласности власника, односно корисника зграде или скупштине стамбене заједнице, односно објекта јавне намене, као и сагласности Завода за заштиту споменика културе, у случају кад се мурал осликава на спољним деловима зграде која представља културно добро, односно споменик културе.

Такође, Одлуком се прописује да ће ближи услови за осликавање мурала на спољним деловима зграде, као и на објектима јавне намене, бити уређени посебним актом који доноси Градска управе за друштвене делатности.

Одлуком о изменама Одлуке о комуналном реду извршено је и усаглашавање одредаба које се односе на назив Комуналне милиције на територији Града Ниша са новим Законом о комуналној милицији („Службени гласник Републике Србије“, број 49/2019), као и усаглашавање са одредбама Одлуке о организацији градских управа Града Ниша („Службени лист Града Ниша“, број 114/2020 и 85/2021), имајући у виду нову организацију градских управа која се примењује почев од 01. јануара 2021. године.

На нацрт Одлуке о изменама Одлуке о комуналном реду, Градска управа за органе града и грађанска стања дала је мишљење број 2444-1/2021-08 од 08.10.2021. године.

Имајући у виду наведено, израђен је нацртОдлуке о изменама Одлуке о комуналном реду.

ГРАДСКА УПРАВА ЗА КОМУНАЛНЕ ДЕЛАТНОСТИ

И ИНСПЕКЦИЈСКЕ ПОСЛОВЕ

ВД НАЧЕЛНИKA

Ненад Николић